text: Forlænger med kantspiller
  12 september 2014 kl. 05.17
  Superligaklubben Sønderjyske har forlænget sin kontrakt med kantspilleren Johan Absalonsen, der kom til Haderslev i sommeren 2012.
  Parterne er enige om at fortsætte samarbejdet med yderligere to et halvt år frem til 30. juni 2017, oplyser fodboldklubben.
  - Vi har gjort meget for at bevare kontinuiteten på holdet, og Johan Absalonsen er bestemt én af holdets bærende profiler. Når han er klar, har han gang på gang vist sig som en af de kampafgørende spillere. Offensivt leverer han på et meget højt niveau, både som chanceskaberen og målscoreren, siger sportschef Hans Jørgen Haysen.
  - Johan Absalonsen er i sin bedste, fodboldmæssige alder, og det er fantastisk, at vi nu kan forlænge samarbejdet med en spiller af hans kaliber.
  Den nu 28-årige angriber har været vidt omkring i dansk topfodbold og repræsenteret klubber som OB, Brøndby IF og FC København. Han har 43 ungdomslandskampe på cv'et. Desuden har landstræner Morten Olsen to gange haft bud efter fynboen.
  